Mads Rørvig (V), 2014-02-04:
Tak for det.
Jeg er jo ikke rigtig klar over, om transfervinduet er lukket endnu, men jeg kan konstatere, at formanden kaldte Venstre op først, og det er jeg selvfølgelig glad for.
Jeg skal holde en tale på vegne af hr. Esben Lunde Larsen, der desværre ikke kunne være til stede her i dag.
Det er helt centralt for det danske erhvervsliv, at vi sørger for at producere højtuddannet arbejdskraft med erfaring og kompetencer til at arbejde globalt.
Derfor skal det være attraktivt som dansk studerende at tage på udlandsophold.
Lige så vigtigt er det dog, at vi sørger for at tiltrække internationale studerende til Danmark – for det første fordi internationale studerende er en væsentlig del af et internationalt studiemiljø; for det andet fordi de internationale studerende fungerer som gode ambassadører for universitetet, der tiltrækker andre studerende og forskere; for det tredje fordi dansk erhvervsliv har brug for internationale samarbejdspartnere og ambassadører, der kan åbne døre til de nye markeder og nye muligheder.
Når internationale studerende, som har været på studieophold i Danmark, fortæller om Danmark i deres hjemland, øges kendskabet til Danmark, og derigennem øges antallet af internationale studerende på danske universiteter.
På lang sigt kan det øge antallet af højt kvalificerede internationale arbejdstagere i Danmark.
Vi behandler her L 118, hvis formål er at give universiteterne større frihed til at styre trafikken af udvekslingsstuderende ind og ud af landet, således at universiteterne fremover kan invitere flere udenlandske studerende, end de sender danske unge ud i verden.
Det glæder vi os over i Venstre.
Med lovforslaget fastholdes det såkaldte balanceprincip, der blev indført af VK-regeringen.
Reglerne lempes dog, således at universiteterne nu blot skal sørge for, at der er balance i importen og eksporten af studerende over en periode på 3 år, samtidig med at universiteterne får mulighed for at invitere flere udenlandske studerende, end de sender ud – hvis de betaler for de overskydende studerende.
Med lovforslaget vil universiteterne stadig kun få taxametertilskud til det antal studerende, som de sender ud.
Dette vil give universiteterne et klart incitament til at arbejde for, at flere af deres studerende rejser ud året efter, men de får samtidig friheden til at tage flere internationale studerende ind, end der er danske, der rejser ud.
Det mener vi i Venstre er positivt.
Dermed afviser Venstre også ministerens – eller den tidligere ministers – oprindelige forslag om omvendt studenterårsværk, hvor der skulle gives tilskud efter danske studerendes optjening af merit under studier i udlandet, mens udenlandske gæstestuderende til gengæld ikke udløste tilskud.
Det forslag vil uden tvivl fjerne ethvert incitament til at tiltrække internationale studerende, og derfor er vi i Venstre glade for, at regeringen har lyttet til universiteterne og Venstre og har taget dette forslag af bordet.
Venstre støtter regeringens overordnede målsætning om en øget internationalisering af de danske uddannelsesinstitutioner.
Vi ønsker grundlæggende, at vi får flere internationale studerende til de danske universiteter.
Samtidig er det helt centralt, at universiteterne har de nødvendige redskaber i forhold til mobiliteten, og det sikres med dette forslag.
Jeg skal også meddele, at De Konservative ligeledes støtter forslaget.